Prysgroei in Pta, Jhb loop die res van Gauteng vooruit - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Prysgroei in Pta, Jhb loop die res van Gauteng vooruit
Prysgroei in Pta, Jhb loop die res van Gauteng vooruit
Huisprysgroei in Pretoria en Johannesburg het in die afgelope maande spoed opgetel ten spyte van ŉ versagting in residensiële inflasie in Gauteng as geheel. Kaapstad bly egter die beste stedelike area in SA vir huisprysgroei.
Volgens navorsing deur Pam Golding Eiendomme, het huisprysinflasie in hierdie twee metro’s die prestasie van huispryse in Gauteng as geheel oor die afgelope dekade nou nagevolg. Hierdie prentjie het egter in die afgelope maande verander. “Die laaste keer dat groei in metro-huispryse groei in die provinsie as geheel oorskry het, was in die vroeë 2000’s – voor die 2004 oplewing in die huismark,” lees die verslag.
Hierdie neiging herhaal homself in die Wes-Kaap, waar huisprysinflasie onder druk is, nogtans het die Kaapse metro-huispryse sedert middel-2014 skerp gestyg. Dit is die eerste keer sedert 2000 dat hierdie skerp uiteenlopendheid tussen metro- en provinsiale huispryse aangeteken is.
Die skerp styging in huispryse in die Kaapse metro word grootliks toegeskryf aan die ernstige voorraadtekorte in baie voorstede, sowel as die beperkings op grond beskikbaar vir ontwikkeling. “Die voortgesette verhuising van huiseienaars vanuit ander provinsies onderstut hierdie neiging.”
Wanneer die metro-streke vergelyk word, styg Kaapstad se jaarlikse groeikoers van 13.4% in Januarie 2015 duidelik uit bo die res wat groei betref. Pretoria is in die tweede plek met 9.6%, Johannesburg is derde met 7.9% enThekwini (Durban) is vierde met 7.5%.
“Huisprysinflasie binne die hoof metropolitaanse areas toon toenemend meer versnelde groei as wat in die meeste nie-metro-areas gesien word. Die metro-areas is tipies verantwoordelik vir die meeste ekonomiese aktiwiteit in ŉ provinsie en ervaar dus ŉ reëlmatige invloei van mense op soek na ekonomiese geleenthede. Die beskikbaarheid van grond in die metro-areas wat dikwels gestriem is, gepaardgaande met snelle verstedeliking en in-migrasie tussen metro’s, dra by tot ŉ reëlmatige toename in metro-huisprysinflasie,” sluit die verslag af.